Det Økonomiske og Sociale Udvalgs udtalelse om "Forslag til Europa-Parlamentets og Rådets forordning om EF-statistikker over indkomstforhold og levevilkår" (EU-SILC)

(KOM(2001) 754 endelig - 2001/0293 (COD))

(2002/C 149/07)

Rådet for Den Europæiske Union besluttede den 18. februar 2002 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til Sektionen for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Susanna Florio til ordfører (medordførere: José Bento Gonçalves og Umberto Burani). Sektionen vedtog sin udtalelse den 10. april 2002.

Det Økonomiske og Sociale Udvalg vedtog på sin 390. plenarforsamling den 24.-25. april 2002, mødet den 24. april, følgende udtalelse med 98 stemmer for, ingen imod og 1 hverken for eller imod.

1. Indledning

1.1. Der er behov for en forordning om EF-statistikker over indkomstforhold og levevilkår (EU-SILC) fordi Rådet og Kommissionen prioriterer bekæmpelse af fattigdom og social udstødelse meget højt. I den forbindelse er det således nødvendigt, at der findes sammenlignelige og aktuelle data, så man kan få et realistisk billede af situationen og følge udviklingen i de foranstaltninger, der iværksættes på dette område.

1.2. Forordningen om EF-statistikker EU-SILC har som retsgrundlag artikel 136, 137 og 285 i Amsterdam-traktaten, som giver mulighed for og understreger nødvendigheden af at udarbejde statistikker om indkomstforhold, levevilkår og social udstødelse.

1.3. Desuden fastslår konklusionerne fra Det Europæiske Råds møde i Lissabon (23.-24. marts 2000) og Nice (7.-9. december 2000), at et af EU's mål skal være at bekæmpe fattigdom gennem fortsat dialog, udveksling af oplysninger og god praksis på grundlag af alment accepterede indikatorer.

1.4. I 2000 udarbejdede Kommissionen et "fællesskabshandlingsprogram til fremme af medlemsstaternes samarbejde om bekæmpelse af social udstødelse", som bl.a. har til formål at fremme "indsamling og formidling af sammenlignelige statistikker i medlemsstaterne og på EU-plan". Programmet fastsætter finansieringsbetingelserne for indhentning af pålidelige og sammenlignelige statistikker i forbindelse med analyser af fattigdom og social udstødelse.

1.5. Kommissionens meddelelse om strukturelle indikatorer(1) medtager indikatorer om uligheder i indkomstfordelingen og fattigdomsprocent.

1.6. Forordningen om EU-SILC-statistikker tager afsæt i den anden rapport om den økonomiske og sociale samhørighed.

2. Forslag til forordning

2.1. Forordningen foreslår at etablere en fælles ramme for alle medlemsstaterne for en systematisk udarbejdelse af EF-statistikker om indkomstforhold og levevilkår for at sikre en bedre forståelse af fænomenet fattigdom og social udstødelse på nationalt plan og EU-plan. Forordningen udgør i sig selv et nyttigt instrument for opnåelse af målene og overvågning af igangværende processer.

2.2. Den fastsætter, at der skal indsamles data på både husstandsniveau og personniveau og anvendes harmoniserede metoder og definitioner, der er fælles for alle medlemsstaterne.

2.3. De statistiske undersøgelser skal omhandle tværsnits- og tidsseriekomponenten. Ved tværsnitskomponent forstås indsamling af data, som giver et billede af situationen på et bestemt tidspunkt i en bestemt periode.

2.4. Ved tidsseriekomponent forstås derimod en analyse af ændringer for stikprøvegruppen i et bestemt tidsrum. Den opererer med en begrænset stikprøve i forhold til tværsnitsdimensionen og omhandler en tidsperiode på mindst fire år.

2.5. Hvad angår datakilder lægger forordningen op til en vis fleksibilitet og henviser især til allerede eksisterende nationale data - registre, undersøgelser, stikprøver osv. - samt tilskynder til inddragelse af nye kilder. Ud over data fra direkte interviews kan der således også hentes data fra eksisterende registre.

2.6. Der indsamles data på årsbasis.

2.7. Der opstilles nogle målområder, som defineres ud fra primære og sekundære variabler, for at gøre det muligt at foretage en årlig inddragelse af andre moduler med henblik på observation af nye fænomener.

2.8. I de første fire år efter programmets iværksættelse modtager medlemsstaterne finansielle ad hoc-bidrag. Derefter vil Kommissionen afholde to tredjedele af omkostningerne ved dataindsamling.

3. Det Europæiske Økonomiske og Sociale Udvalgs forslag(2)

3.1. Som anført i tidligere udtalelser er der stadig for store forskelle i dataindsamlingen på nationalt plan inden for de enkelte indsamlingssystemer, hvilket gør sammenligning og analyse af dataene vanskelig.

3.2. ØSU finder det for begrænsende, at de statistikker, der er fastsat bestemmelser om i forordningen, kun medtager den nationale dimension af fattigdom og social udstødelse. Forordningen lægger ikke op til indsamling af regionale og lokale data. Dette forekommer at være i direkte modstrid med EU's retningslinjer, især i henseende til politikken for økonomisk og social samhørighed, som siden 1992 har udgjort en af EU's tre søjler.

3.3. ØSU kræver en præcisering af forbindelsen med regionale foranstaltninger, især hvad angår de tilbagestående regioner (mål 1, hvor arbejdsløsheden, fattigdommen og udstødelsen har nået et særdeles foruroligende niveau.

3.4. Endvidere bør der gennemføres en mere målrettet analyse af de store byområder, i hvis udkant sådanne fænomener er særligt udtalte. Stor opmærksomhed bør vies de landdistrikter, hvor fattigdommen er særlig stor.

3.5. Der er heller ikke udtrykkeligt fastsat bestemmelser om kønsbestemte data, om end mange undersøgelser foretaget af internationale organisationer og Kommissionen har vist, at udstødelse og fattigdom er fænomener, som især rammer kvinder.

3.6. Hvad angår nødvendigheden af at nå frem til harmoniserede metoder og definitioner, som muliggør reelt sammenlignelige data, ville det måske være en god idé at fastsætte nogle frister og kræve et fast engagement, også i økonomisk henseende, fra medlemsstaternes side.

3.7. Samarbejdet mellem Eurostat, Kommissionen, erhvervs- og interesseorganisationerne og de sammenslutninger, der er tættest på den virkelighed, hvor marginalisering og udstødning finder sted - og som er repræsenteret i det europæiske ØSU - har afgørende betydning for, at analyse- og overvågningssystemer (såsom EU-SILC) kan udnyttes bedst muligt.

Bruxelles, den 24. april 2002.

Göke Frerichs

Formand for

Det Økonomiske og Sociale Udvalg

(1) KOM(2000) 594 endelig.

(2) Se også:

- Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets forordning om ændring af Rådets forordning (EF) nr. 577/98 om gennemførelse af en stikprøveundersøgelse vedrørende arbejdsstyrken i Fællesskabet" - EFT C 48 af 21.2.2002.

- ØSU arbejder i øjeblikket på en udtalelse om sociale indikatorer.